  Майя Бывальцева Удмуртиысь цирклэн кивалтӥсез интые кандидатъёсты пусъёзы вуоно арня кутсконын. 26-тӥ гудырикошконэ лулчеберет, искусство но дышетон удысын ужасьёслэн кыкетӥ элькун форумазы иворъёсъя «Удмуртия» агентстволы со сярысь вераз улосвылысь лулчеберетъя но туризмъя министр Владимир Соловьёв. «Кенешиськом, ивортодэт али ворсамын. Ваньмынызы пумиськылыны, вераськыны кулэ, министерствоын но кивалтэтын соглаштэм кандидатъёсты элькун но кивалтэт тӧроослы эскерыны ӵектомы. Со вуоно арня кутсконын тодмо луоз, кемалы ум нуйтэ, ваньмыз ӝог луоз», — вераз Владимир Соловьёв. Министрлэн верамезъя, удысэтын тодо вал, Удмуртиысь цирклэн азьвыл кивалтӥсез Дмитрий Иванов «Росгосцирклэн» кивалтӥсезлэн интыяз вожвылъяськонэ пыриське шуыса, дасяськизы сыӵе вакытлы. Тодэ вайытом, Дмитрий Ивановез «Росгосцирклэн» кивалтӥсез интые юнматӥзы 24-тӥ гудырикошконэ. Выль ужоскетъёссэ быдэсъяны кутскоз вордӥськонэ, 29-тӥ гудырикошконэ. Тегъёс: Лулчеберет Ижкар Цирк Удмуртия ВладимирСоловьёв  